พระราชกฤษฎีการับวิทยาลัยพยาบาลตำรวจ กรมตำรวจเข้าสมทบในจุฬาลงกรณ์มหาวิทยาลัย พ.ศ. 2530
พระราชกฤษฎีกา
พระราชกฤษฎีกา
รับวิทยาลัยพยาบาลตำรวจ
กรมตำรวจ
เข้าสมทบในจุฬาลงกรณ์มหาวิทยาลัย
พ.ศ. ๒๕๓๐
 

ภูมิพลอดุลยเดช ป.ร.
ให้ไว้ ณ วันที่ ๒๓
ธันวาคม พ.ศ. ๒๕๓๐
เป็นปีที่ ๔๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรรับวิทยาลัยพยาบาลตำรวจ กรมตำรวจ
เข้าสมทบในจุฬาลงกรณ์มหาวิทยาลัย

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๑๐ วรรคสอง
แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีการับวิทยาลัยพยาบาลตำรวจ กรมตำรวจ
เข้าสมทบในจุฬาลงกรณ์มหาวิทยาลัย พ.ศ. ๒๕๓๐

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้รับวิทยาลัยพยาบาลตำรวจ
กรมตำรวจ เข้าสมทบในจุฬาลงกรณ์มหาวิทยาลัย

มาตรา ๔
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ป. ติณสูลานนท์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่คณะรัฐมนตรีได้มีมติให้ยุบสถานศึกษานอกสังกัดกระทรวงศึกษาธิการหรือทบวงมหาวิทยาลัยที่ดำเนินการสอนวิชาที่มีการสอนอยู่ในความควบคุมของกระทรวงศึกษาธิการหรือทบวงมหาวิทยาลัยอยู่แล้ว
และให้สถาบันการศึกษาในสังกัดทบวงมหาวิทยาลัยรับสถานศึกษาดังกล่าวเข้าสมทบได้ กรมตำรวจจึงขอให้จุฬาลงกรณ์มหาวิทยาลัยรับวิทยาลัยพยาบาลตำรวจ
ในสำนักงานแพทย์ใหญ่ กรมตำรวจ เข้าสมทบในจุฬาลงกรณ์มหาวิทยาลัย
ซึ่งจุฬาลงกรณ์มหาวิทยาลัยเห็นว่า โดยที่จุฬาลงกรณ์มหาวิทยาลัยจัดการศึกษาที่เกี่ยวข้องกับวิชาพยาบาลอยู่แล้ว
ทั้งยังได้ให้ความช่วยเหลือด้านการสอนวิชาต่าง ๆ
ในหลักสูตรของวิทยาลัยพยาบาลตำรวจมาโดยตลอด
สมควรรับวิทยาลัยพยาบาลตำรวจ ในสำนักงานแพทย์ใหญ่ กรมตำรวจ
เข้าสมทบในจุฬาลงกรณ์มหาวิทยาลัย เพื่อส่งเสริมมาตรฐานการศึกษาวิชาพยาบาลให้สูงขึ้น จึงจำเป็นต้องตราพระราชกฤษฎีกานี้

















คุณากร/ผู้จัดทำ
๒๘ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔


















































[๑] ราชกิจจานุเบกษา
เล่ม ๑๐๔/ตอนที่ ๒๖๙/ฉบับพิเศษ หน้า ๘๔/๒๘ ธันวาคม ๒๕๓๐